
Kraków og Akademia Ekonomiczna

Kraków ligger sør i Polen, og har nesten 800.000 innbyggere. Nær 10% av disse er studenter, noe som gjør Kraków til Polens best utdannede by. Universitetet Akademia Ekonomiczna (Cracow University of Economics) som åpnet i 1924 er bare en av 13 institusjoner for høyere utdanning i Kraków. Universitetet ligger ca femten minutters gange fra sentrum mot øst. 

Internasjonalt kontor

Internasjonalt kontor ligger bare noen minutter unna universitetet, og er veldig involvert hva internasjonale studenter angår. De tilbyr fadderordning, noe som kan være hyggelig og ganske praktisk. 

I tillegg har kontoret en avtale med et privat firma (Oberhaus) som formidler boliger. Jeg benyttet meg av dette tilbudet og fikk leilighet i løpet av en ettermiddag da vi kjørte rundt og så på 5-6 forskjellige leiligheter. Ulempen er at prisen på leiligheten blir høyere. Jeg delte en toromsleilighet med én og vi betalte 1500 zl (ca 3000 kr) i måneden. Standarden på leiligheten var god. Sentralvarme og gass var inkludert i leia, mens strøm, vann og telefon kom i tillegg. Det var ca 10 minutter å gå inn til sentrum. 

Den første uka var integrasjonsuke, arrangert av internasjonalt kontor. Det var fest hver kveld og ulikt opplegg på universitetet eller rundt i byen på dagen. Uka ble avsluttet med helgetur på fjellet noen mil før for Kraków. 

Fagsystemet

Vi som reiser som Erasmusstudenter studerer på English Track på Akademia Ekonomiczna. All undervisning er på engelsk, og vi studerer sammen med polske studenter. Lærerkreftene har forskjellig bakgrunn. Det er både polske og internasjonale professorer, og et par stykker bare med mastergradsutdannelse. Jeg må få være så fri å si at ikke alle er like gode, både hva gjelder engelsk og muntlig framstillingsevne. Enkelte tok undervisningsgjerningen nokså slapt, mens andre igjen var svært så intensive.

Noen kurs dreide seg om øst- og sentraleuropeisk økonomi og historie, og det var spennende å studere dette nettopp i Polen. Jeg hadde ca to forelesninger hver dag, men dette var nokså tilfeldig.

Fagene er små, max 6 studiepoeng / ECTS credits. Det vil si at vi må ha mange kurs for å samle 30 studiepoeng. Jeg hadde ni kurs, og slet litt med koordinering av disse i begynnelsen. Opplegget på English Track skiller seg drastisk fra tradisjonell, polsk undervisning. De fleste lærerne krever at foredrag (ca 20 min) blir holdt, noen vil også ha skrevne oppgaver i tillegg til eksamen. Jeg syns ofte det var unødvendig mye jobb for kanskje bare tre studiepoeng, men det å holde presentasjoner hele tida var veldig lærerikt. All pensumlitteratur ble kopiert. Overalt i Kraków finnes kopibutikker (Xero) og dette er billig. Bøkene lånes på biblioteket til det internasjonale kontoret, som har åpent noen timer hver dag.

Universitetet har et pc-rom som er gratis i bruk. For å skrive ut må man ta med eget papir. Stort sett syntes jeg det gikk raskere på internettkafé. Dem er det også veldig mange av, og det koster fra 2zl90 til 4zl i timen (gang med ca 2). Ifølge lærerne var internett viktigere enn pensumbøker.

Det var pussig å oppleve innstillingen til juks blant de internasjonale. Jeg har aldri sett noe lignende; under alle eksamenene var det fusking over en lav sko, og ikke nødvendigvis godt skjult. Lærerne så dette, men følte sjelden behov for å reagere.

Jeg kan også nevne at det forekom forskjellsbehandling av internasjonale og polske studenter – i polakkenes disfavør.

Språket

Polsk er ikke spesielt lett. Jeg kunne kanskje et par ord da jeg kom, men syntes det var ganske fascinerende å høre på. Jeg anbefaler å ta et intensivt språkkurs i begynnelsen av oppholdet her. Det tilbys bl.a. på det Jagellonske universitetet. Polsk var riktignok ett av mine ni kurs, og det var veldig gøy, men igjen var det bare fire studiepoeng og undervisning to ganger i uka. Gruppa var stor og dårlig egnet til å lære språk i. 

Unge polakker snakker stort sett godt engelsk, men ikke den eldre garde. Derfor er det helt nødvendig å lære litt polsk. I tillegg er det nyttig, for det skjer at turister blir lurt for eksempel på trikken eller i butikken. Det er heller ikke all informasjon som er oversatt. Men selvfølgelig bør man også lære polsk fordi det er et pent og veldig avansert språk!

Ellers
Kraków er en fantastisk by. Det er utrolig pent i sentrum. Det er også interessant å bevege seg i drabantbyene med høye, grå mursteinsblokker. Kafélivet er upåklagelig. Alle sentrumskneipene ligger i kjelleren, dette er veldig typisk for Kraków og sjarmerende – helt til du prøver å få tak i noen pr. mobiltelefon.. Ting er billig – øl 6zl, middag ute 10-15zl, trikk 1zl25. En stor 1300-tallsborg, Wawel, ligger bare ti minutter unna sentrum. Kazimierz, en jødisk bydel, er et kulturelt hipt sted fullt av museer og kafeer. Kulturpersonligheter fra Kraków er det nok av; Jan Matejko, Stanislaw Wyspianski og Wislawa Szymborska er noen eksempler.

Trafikken i byen er ganske røff og preget av Fiat Polski. Ikke gå på rødt lys! Hvis du ikke blir påkjørt, kommer politiet og tar deg. Strengt forbudt! 

Videre tok det meg ganske lang tid å venne meg til servicen i byen. Som kunde er man i grunnen ikke så viktig.

Reis til Kraków

Jeg kan anbefale å reise på utveksling til Kraków. Systemet rundt oss internasjonale studenter var solid, gjennomtenkt og godt organisert. Kvaliteten og seriøsiteten på undervisningen var som antydet litt sprikende. Imidlertid var det mange ting som veide opp for dette. Lærernes fokus på ”aktiv læring” var i det store og hele morsomt. Byen er fantastisk og polakkene gjestfrie, gøyale og hjertelige. 

Kontakt meg gjerne hvis du / dere planlegger å dra hit på utveksling!

